Ynys Bolshevik

Ynys yn perthyn i Rwsia oddi ar arfordir gogleddol Siberia yw Ynys Bolshevik (Rwseg: о́стров Большеви́к). Hi yw'r fwyaf deheuol o ynysoedd mawr ynysfor Severnaya Zemlya, rhwng Môr Kara a Môr Laptev yng Nghefnfor yr Arctig. Mae tua 180 km o hyd a 111 km o led, gydag arwynebedd o 11,312 km², yr ail-fwyaf o ynysoedd Severnaya Zemlya. Nid oes poblogaeth barhaol arni. Yn weinyddol, mae'r ynys yn rhanbarth Crai Krasnoyarsk. Mae'r ynys yn fynyddig, gyda'r copa uchaf yn cyrraedd 935 medr. Ceir gorsaf wyddonol Prima ar yr ynys. Gorchuddir tua 30% o'r ynys gan rew, a cheir tri rhewlif yma. Yn ddiweddar, bu ymgyrch i geisio newid yr enw i Svyataya Olga ("Santes Olga").